Alexandra Stănescu, profesoara de educație fizică de la Școala "Toma Socolescu" din Păulești, a fost și ea suspendată. Decizia Consiliului de Administrație al instituției de învățământ vine ca urmare a conflictului fizic dintre aceasta și colegul său, tot profesor de sport. Cele două cadre didactice s-au luat la bătaie în vestiarul școlii, în cauză fiind deschis dosar penal sub aspectul săvârşirii infracţiunii de lovire sau alte violenţe.
Incidentul a avut loc la începutul acestei luni. Adrian Necula Stănescu și colega sa, Alexandra Stănescu, și-au rezolvat nemulțumirile personale în incinta școlii unde predau, iar de la scandal la bătaie a mai fost un singur pas.
Polițiștii au aplicat celor doi profesori o amendă de câte 1000 de lei fiecare și au deschis dosar penal.
La nivelul conducerii școlii, în primă fază s-a luat decizia ca doar profesorul agresor să fie suspendat pe perioada anchetei. Ulterior, însă, din spusele directorului Ovidiu Rădulescu, "am reanalizat situația și am stabilit ca și doamna profesoară să fie suspendată din activitate.
Astăzi nu este în școală, are zi metodică. Decizia îi va fi comunicată telefonic pe parcursul acestei zile. De luni, 25 martie, aceasta nu mai are voie la catedră până când nu vom avea rezultatele anchetei. Este corect ca ambii să fie cercetați în comisia de disciplină".